FI Euroopan unionin virallinen lehti CE 84/908

(2004/C 84 E/1003)

KIRJALLINEN KYSYMYS P-0903/04

esittäjä(t): Ingo Friedrich (PPE-DE) komissiolle

(19. maaliskuuta 2004)

Aihe: Euroopan yhteisöjen/Euroopan unionin virallisen lehden (painetun version) ilmaisten toimitusten lopettaminen Eurotietokeskuksille

Eurotietokeskusten oikeudet ja velvollisuudet on vahvistettu kirjallisissa sopimuksissa, jotka silloinen pääosasto X ja yksittäiset Eurotietokeskukset tekivät viimeksi vuonna 1996. Sopimuksen 2 artiklassa määrätään, että komissio toimittaa Eurotietokeskukselle Euroopan unionin elinten julkaisuja säännöllisesti ja maksutta.

Eurotietokeskukset eivät kuitenkaan ole 1. tammikuuta 2004 ja 1. toukokuuta 2003 alkaen saaneet ilmaistilauksena virallisen lehden ja KOM-asiakirjojen paperiversioita. Euroopan unionin virallinen lehti eli ainoa virallinen oikeuslähde on oikeudellisesti sitova vain paperiversiona. Painetun ja sähköisen version välillä on eroavuuksia. Siksi virallinen lehti on erittäin tärkeä Eurotietokeskusten käyttäjille. Olisi toivottavaa, että Saksan 55 Eurotietokeskusta saisivat sen jatkossakin ilmaiseksi.

Komissio on asettanut Eurotietokeskuksille arkistointivelvollisuuden. Kun käyttäjät joutuvat lukemaan sähköisiä EU-asiakirjoja ja tulostamaan niitä, aiheutuu suuria henkilöstö- ja muita menoja. Lisäksi olisi tutkittava, onko kaikissa Eurotietokeskuksissa tähän tarvittavaa tekniikkaa.

Komissio ei ole myöntänyt Eurotietokeskuksille minkäänlaista rahallista tukea. Olisiko kansalaisten etujen nimissä ja avoimuuden tukemiseksi mahdollista saada tärkeät julkaisut edelleenkin maksutta?

Romano Prodin komission puolesta antama vastaus

(20. huhtikuuta 2004)

Komissio jakaa arvoisan parlamentin jäsenen huolen julkaisujen asianmukaisesta toimittamisesta Euro-tietokeskuksille ja kiittää esitetystä kysymyksestä, jonka avulla komissio voi selventää useampaa seikkaa.

Päätöksen Euroopan unionin virallisen lehden (EUVL) L- ja C-sarjojen paperiversioiden ilmaisten toimitusten lopettamisesta teki Julkaisutoimisto, jonka hallintokomitea koostuu kaikkien Euroopan yhteisön toimielinten pääsihteereistä. Koska EUVL:n toimittamisesta paperiversiona aiheutuu paljon kustannuksia, Julkaisutoimiston hallintokomiteassa edustettuina olevat toimielimet ovat ottaneet käyttöön strategian EUVL:n jakelun edistämiseksi CD-ROMina.

Julkaisutoimisto päätti vuodesta 2000 alkaen toimittaa Eurotietokeskuksille ja muille tiedotustoimipisteille EUVL:n CD-ROMina veloituksetta. Eurotietokeskuksille ja muille tiedotustoimipisteille annettiin mahdollisuus tilata EUVL:n paperiversio edulliseen hintaan siirtymäkauden aikana.

Vuonna 2004 kaikki Eurotietokeskukset saavat EUVL:n L- ja C-sarjat CD-ROMeina veloituksetta. Tämä jakelu noudattaa arvoisan parlamentin jäsenen mainitseman sopimuksen 2 artiklassa määrättyä velvoitetta siitä, että komissio toimittaa Euroopan unionin toimielinten julkaisut Eurotietokeskuksille säännöllisesti ja veloituksetta. EUVL:n CD-ROM-versio on hyvälaatuinen ja helposti arkistoitavissa.

Eurotietokeskukset ja muut tiedotustoimipisteet pääsevät tutustumaan EUVL:n L- ja C-sarjoihin myös Internetin EUR-Lex-portaalista samana päivänä, jona ne julkaistaan. Tutustuminen asiakirjoihin EUR-Lex-sivustossa on hyvin yleistä sekä suuren yleisön parissa että korkeakouluissa ja työelämässä.

Eurotietokeskuksilla on edelleen vapaa pääsy CELEXiin, yhteisön oikeuden tietokantaan, jota suuri yleisö voi käyttää veloituksetta 1. heinäkuuta 2004 alkaen.

Arvoisan parlamentin jäsenen esiin ottama kysymys sähköisessä muodossa olevan tiedon pätevyydestä oikeudellisesta sitovuudesta tulee kyseeseen ainoastaan, jos asia saatetaan tuomioistuimen käsiteltäväksi. Kyseiset tapaukset eivät kuulu Eurotietokeskusten toimivaltaan.

Eurotietokeskusten tarvitseman teknologian osalta todettakoon, että EUVL:n L- ja C-sarjojen lukeminen CD-ROMeilta edellyttää CD-ROM-levyasemaa, ja päivittäinen EUR-Lex-sivuston tutkiminen edellyttää Internetyhteyttä. Komissio olettaa Eurotietokeskuksilla olevan tähän tarvittavat tekniset välineet.

Koska komissio ei enää tuota paperiversioina tiettyjä asiakirjaluokkia, kuten KOM- ja SEC-asiakirjoja, se pyrkii yhteistyössä Julkaisutoimiston kanssa kyseisten asiakirjojen sähköisen jakelun parantamiseen. Komissio on säännöllisessä yhteydessä Eurotietokeskuksiin ja tiedotustoimipisteisiin niiden tarpeiden osalta.